顾源
覆舟山临望
覆舟山头霁景明，长松落落厓石平。
回峦秀岭低复昂，传闻此地为台城。
南望建章宫，佳气何郁葱。
秦淮树中流，遥与宫门通。
城中万井如棋画，杨柳烟中分紫陌。
内园兰桂浮温香，戚里池台荡朱碧。
凤皇楼阁无处寻，临春结绮作梵林。
尊前却是乐游苑，市朝更改成古今。
登临易头白，衔杯落红日。
回望北湖烟，蝉鸣树萧瑟。
秋波惨淡荷芰花，玉凫锦鸡踏浪霞。
西曹已鸣马，东署复报衙。
冥冥壶底月，寂寂城头鸦。
倚琴送尽飞鸿影，引领天边不见家。